Loyihaoldi, loyiha, tender hujjatlari va kontraktlarni ekspertizadan o‘tkazish tartibini takomillashtirish chora-tadbirlari to‘g‘risida

Loyihaoldi, loyiha, tender hujjatlari va kontraktlarni ekspertizadan o‘tkazishning samarali va aniq mexanizmlarini yaratish maqsadida, shuningdek, O‘zbekiston Respublikasi Prezidentining “O‘zbekiston Respublikasining rivojlanish davlat dasturlarini shakllantirish va moliyalashtirishning yangi tartibini joriy etish to‘g‘risida” 2017-yil 18-dekabrdagi PQ-3437-sonli xamda “O‘zbekiston Respublikasining rivojlanish davlat dasturlarini shakllantirish va ro‘yobga chiqarish, davlat xaridlarini amalga oshirish doirasida hujjatlarni kompleks ekspertiza qilishning samarali tizimini yaratish to‘g‘risida” 2018-yil 8-yanvardagi PQ-3464-sonli qarorlariga muvofiq:
 1. Quyidagilar:
 Investitsiyaviy va infratuzilmaviy loyihalarning loyihaoldi va loyiha hujjatlarini ishlab chiqish, kompleks ekspertizadan o‘tkazish va tasdiqlash tartibi to‘g‘risidagi nizom 1-ilovaga muvofiq;
 Davlat tomonidan tovarlar (ishlar, xizmatlar) xarid qilish uchun tender hujjatlarini va texnik vazifalarni kompleks ekspertizadan o‘tkazish tartibi to‘g‘risidagi nizom 2-ilovaga muvofiq;
 Kontraktlarni ekspertizadan o‘tkazish va ro‘yxatga olish tartibi to‘g‘risidagi nizom 3-ilovaga muvofiq;
 2. Belgilansinki, O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalarni va import kontraktlarini kompleks ekspertiza qilish markazi” DUK (keyingi o‘rinlarda matnda Markaz deb yuritiladi) qonun hujjatlariga muvofiq berilgan vakolatlar bilan birga:
 a) loyihaoldi va loyiha hujjatlarini, shuningdek, mahsulotni taqsimlash to‘g‘risidagi bitimlarga muvofiq amalga oshiriladigan, moliyalashtirish manbalaridan qat’i nazar strategik foydali qazilmalarni qazib olish va/yoki qayta ishlashni nazarda tutadigan investitsiyaviy va infratuzilmaviy loyihalar bo‘yicha loyihaoldi va loyiha hujjatlarini ishlab chiqish uchun texnik vazifalarni kompleks ekspertizadan o‘tkazadi;
 b) qiymati bazaviy hisoblash miqdorining besh ming baravaridan oshgan tovarlarning (ishlarning, xizmatlarning) davlat xaridiga bo‘lgan texnik topshiriqlarni kompleks ekspertizadan o‘tkazadi; 
 v) qonun hujjatlarida belgilangan tartibda eng yaxshi takliflarni tanlab olish va to‘g‘ridan to‘g‘ri muzokaralar asosida strategik xarid qiluvchilar tomonidan tuzilgan qiymati bazaviy hisoblash miqdorining qirq ming baravaridan oshgan import kontraktlar va ularga qo‘shimcha kelishuvlarni ekspertizadan o‘tkazadi va ro‘yxatga oladi.
 Bunda Markaz bilan xarid qilinayotgan buyumga narx belgilash va/yoki yetkazib beruvchini aniqlash masalalari kelishib olinmagan taqdirda, normativ-huquqiy hujjatlarda muayyan yetkazib beruvchilarning nomini va/yoki tovarlar (ishlar, xizmatlar) qiymatini ko‘rsatish taqiqlanadi.
 3. Belgilansinki:
 tender hujjatlarini, tovarlarning (ish va xizmatlarning) davlat xaridiga texnik topshiriqlarni, kontraktlarni, import kontraktlarini va ularga qo‘shimcha bitimlarni (kontrakt va import kontraktlari qiymati oshirilganda) kompleks ekspertizadan o‘tkazish uchun qo‘shimcha qiymat solig‘ini hisobga olmagan xolda umumiy summaning (tender hujjatlari bo‘yicha — har bir lot summasining, qo‘shimcha bitimlar bo‘yicha — qo‘shimcha bitim summasining) 0,1 foizi miqdorida, biroq bazaviy hisoblash miqdorining 100 baravaridan ortiq bo‘lmagan miqdorda haq undiriladi;
 loyihalarning dastlabki texnik iqtisodiy asoslanishini yoki dastlabki texnik-iqtisodiy hisob-kitobini, texnik-iqtisodiy asoslanishini yoki texnik-iqtisodiy hisob-kitobini kompleks ekspertizadan o‘tkazish uchun haq ushbu qarorning 4-ilovasida belgilangan tartibda undiriladi.
 Ekspertiza 100 foizlik oldindan haq to‘lash sharti bilan o‘tkaziladi.
 Quyidagi hujjatlarni ekspertizadan o‘tkazish uchun haq undirilmaydi:
 loyihaoldi hujjatlarini ishlab chiqish uchun texnik vazifa;
 xarid qilinadigan tovarlarning (ishlar, xizmatlar) yetkazib beruvchilari va yoki narxi belgilangan O‘zbekiston Respublikasi Prezidenti va O‘zbekiston Respublikasi Hukumati qarorlari asosida tuziladigan import kontraktlari;
 tenderlar o‘tkazish yakunlari bo‘yicha tuziladigan import kontraktlari, Markazda ekspertizadan o‘tkazilgan tender hujjatlari.
 infratuzilmaviy loyihalar, shuningdek, O‘zbekiston Respublikasi Prezidentining va Hukumatining qarorlari asosida amalga oshiriladigan loyihalar bo‘yicha loyihaoldi xamda loyiha hujjatlari; 
 O‘zbekiston Respublikasi Davlat budjeti, davlat maqsadli jamg‘armalari, Tiklanish va taraqqiyot jamg‘armasi, O‘zbekiston Respublikasi Hukumati kafolati ostida jalb etiladigan kredit (qarz) mablag‘lari hisobiga amalga oshiriladigan tovarlar (ishlar, xizmatlar)ning davlat xaridlari bo‘yicha tender hujjatlari va import kontraktlari. 
 4. O‘zbekiston Respublikasi Prezidenti huzuridagi Loyiha boshqaruvi milliy agentligi:
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda boshqa manfaatdor idoralar bilan birgalikda 2019-yilning 1-fevraligacha bo‘lgan muddatda Markaz tomonidan ekspertiza qilish va ro‘yxatdan o‘tkazishda eksperimental tartibda shartnomalar tuzish, hisob-kitoblar o‘tkazish, axborot uzatishning elektron ayirboshlash tartibini, shuningdek, axborot tizimi orqali elektron raqamli imzodan foydalanish uchun elektron hujjat joriy etilishini ta’minlasin;
 O‘zbekiston Respublikasi Moliya vazirligi, Axborot texnologiyalari va kommunikatsiyalarini rivojlantirish vazirligi bilan birgalikda eksperimental tartib yakunlari bo‘yicha elektron hujjat ayirboshlashni keng qo‘llash maqsadida axborot tizimi orqali elektron hujjat ayirboshlashni joriy etishga doir takliflarni, qonun hujjatlariga muvofiq qog‘ozdagi hujjatlarga teng maqomga ega bo‘lgan elektron hujjatlardan foydalanish bo‘yicha standartlar, normalar va qoidalarni ishlab chiqishga doir takliflarni kiritsin;
 Iqtisodiyot vazirligi, Moliya vazirligi, Investitsiyalar bo‘yicha davlat qo‘mitasi, Davlat arxitektura va qurilish qo‘mitasi bilan birgalikda ushbu qaror qoidalaridan kelib chiqib, Markazning vakolatlarini takrorlaydigan davlat organlarining vakolatlarini maqbullashtirish, shuningdek, ularning tegishli tarkibiy bo‘linmalarini soddalashtirish to‘g‘risidagi takliflarni bir oy muddatda O‘zbekiston Respublikasi Vazirlar Mahkamasiga kiritsin.
 5. O‘zbekiston Respublikasi Prezidentining va O‘zbekiston Respublikasi Hukumatining ayrim hujjatlariga 5-ilovaga muvofiq o‘zgartish va qo‘shimchalar kiritilsin.
 6. O‘zbekiston Respublikasi Prezidentining va O‘zbekiston Respublikasi Hukumatining ayrim hujjatlari 6-ilovaga muvofiq o‘z kuchini yo‘qotgan deb hisoblansin.
 7. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti huzuridagi Loyiha boshqaruvi milliy agentligining direktori Sh.M. Sodiqov zimmasiga yuklansin.
 1. Ushbu Nizom investitsiyaviy va infratuzilmaviy loyihalar bo‘yicha loyihaoldi va loyiha hujjatlari (keyingi o‘rinlarda — hujjatlar)ni hamda ularni ishlab chiqish uchun texnik topshiriqlarni ishlab chiqish, kompleks ekspertizadan o‘tkazish va tasdiqlash tartibini belgilaydi.
 2. Ushbu Nizom quyidagi yo‘nalishlar bo‘yicha ishlab chiqiladigan:
 a) budjet tizimi budjetlari, O‘zbekiston Respublikasi Vazirlar Mahkamasi huzuridagi O‘zbekiston Respublikasining davlat rivojlanish dasturlarini moliyalashtirish jamg‘armasi, O‘zbekiston Respublikasi Tiklanish va taraqqiyot jamg‘armasi mablag‘lari hisobidan moliyalashtiriladigan:
 namunaviy va takroran ishlatiladigan loyihalardan foydalaniladigan infratuzilma loyihalari (ijtimoiy soha va uy-joy fondi obyektlarini qurish) bo‘yicha — namunaviy loyihalar. Bunda kelgusidagi loyihalarning namunaviy loyihaga muvofiqligini ekspertizadan o‘tkazish O‘zbekiston Respublikasi Qurilish vazirligi huzuridagi “Shaharsozlik hujjatlari ekspertizasi” DUK tomonidan amalga oshiriladi;
 yakka tartibdagi va boshqa investitsiyaviy hamda infratuzilma loyihalari bo‘yicha — qiymati 10 milliard so‘m va undan ortiq bo‘lgan loyihalar. Bunda qiymati 10 milliard so‘mdan kam bo‘lgan loyihalarni ekspertizadan o‘tkazish O‘zbekiston Respublikasi Qurilish vazirligi huzuridagi “Shaharsozlik hujjatlari ekspertizasi” DUK tomonidan amalga oshirilishi lozim;
 b) O‘zbekiston Respublikasi Prezidentining alohida qarorlari asosida amalga oshiriladigan, soliqlar va boshqa majburiy to‘lovlar bo‘yicha imtiyozlar taqdim etishni ko‘zda tutadigan loyihalar (ushbu Nizomning 3-bandi “a”, “b” va “v” kichik bandlarida ko‘rsatilgan loyihalardan tashqari);
 v) xo‘jalik boshqaruvi organlari, ustav fondi (kapitali)da davlat ulushi 50 foiz va undan ortiq bo‘lgan xo‘jalik yurituvchi subyektlar, davlat ulushi 50 foiz va undan ortiq bo‘lgan yuridik shaxslarga ustav fondi (kapitali)ning 50 foizi va undan ortig‘i tegishli bo‘lgan xo‘jalik yurituvchi subyektlar tomonidan amalga oshirilayotgan — qiymati 5 million AQSh dollari ekvivalentidan ortiq bo‘lgan loyihalar (ushbu bandning “a” kichik bandiga muvofiq moliyalashtiriladigan loyihalardan tashqari);
 g) moliyalashtirish manbaidan qat’i nazar, strategik foydali qazilmalarni qazib olish va/yoki qayta ishlashni ko‘zda tutuvchi loyihalar (ushbu Nizomning 3-bandi “b” va “v” kichik bandlarida ko‘rsatilgan loyihalardan tashqari) hujjatlariga tatbiq etiladi.
 3. Ushbu Nizom quyidagi loyihalarning:
 a) xalqaro moliyaviy institutlar va xorijiy hukumat moliyaviy tashkilotlari ishtirokida amalga oshiriladigan;
 b) O‘zbekiston Respublikasi Prezidentining qarorlari bilan loyihani ishlab chiqish, ekspertizadan o‘tkazish va tasdiqlashning alohida tartibi belgilangan;
 v) mahsulotni taqsimlash to‘g‘risidagi bitimlarga muvofiq amalga oshirilayotgan;
 g) moliyalashtirish manbaidan qat’i nazar, xususiy tadbirkorlik subyektlari tomonidan amalga oshirilayotgan, shu jumladan, O‘zbekiston Respublikasining rivojlanish davlat dasturlariga kiritilgan (basharti bu ushbu Nizomning 2-bandi “g” kichik bandiga zid kelmasa) loyihalar bo‘yicha hujjatlarga tatbiq etilmaydi. 
 Ushbu Nizom, shuningdek, qiymatining 70 foizi to‘g‘ridan to‘g‘ri xorijiy investitsiyalar hisobidan moliyalashtiriladigan loyihalarga, qolgan qismining moliyalashtirish manbaidan qat’i nazar, tatbiq etilmaydi (ushbu Nizomning 2-bandi “g” kichik bandida ko‘rsatilgan loyihalardan tashqari).
 4. Ushbu Nizomning 2 va 3-bandlarida belgilangan talablardan qat’i nazar, loyiha tashabbuskorlari (buyurtmachilar) investitsiyaviy va infratuzilma loyihalari bo‘yicha hujjatlarni O‘zbekiston Respublikasi Iqtisodiyot va sanoat vazirligi huzuridagi “Loyihalar va import kontraktlarini kompleks ekspertiza qilish markazi” DUK (keyingi o‘rinlarda — Markaz)ga kompleks ekspertizadan o‘tkazish uchun ixtiyoriy ravishda va shartnoma asosida kiritishi mumkin.
 5. Ushbu Nizomda quyidagi asosiy tushunchalardan foydalaniladi:
 tashabbuskor (buyurtmachi) — loyiha tashabbuskori bo‘lgan davlat organlari, budjet tashkilotlari, yuridik yoki jismoniy shaxslar;
 investitsiyaviy loyiha — iqtisodiy, ijtimoiy va boshqa foyda olish maqsadida amalga oshirilishi yoki investitsiya jalb qilinishi mo‘ljallangan loyiha;
 infratuzilma loyihasi — past rentabelli yoki rentabelsiz ijtimoiy, yo‘l-transport, suv xo‘jaligi va muhandislik-kommunikatsiya obyektlarini qurish, modernizatsiyalash, rekonstruksiya qilish va kengaytirishga qaratilgan loyiha;
 loyihaoldi hujjatlarini ishlab chiqish uchun texnik vazifa (keyingi o‘rinlarda — texnik vazifa) — loyiha uchun ishlab chiqilayotgan loyihaoldi hujjatlarining asosiy yo‘nalishlari, uning texnik tavsifi, sifat ko‘rsatkichlari va texnik-iqtisodiy talablari, hujjatlarni ishlab chiqish uchun zarur taomillarni bajarish va ularning tarkibi bo‘yicha ko‘rsatmalar, shuningdek, boshqa maxsus talablarni belgilovchi hujjat;
 ishlab chiquvchi — tashabbuskor (buyurtmachi) tomonidan qonun hujjatlariga muvofiq yoki shartnoma asosida jalb qilingan, agar qonunchilikda mazkur faoliyat turi bilan shug‘ullanish uchun litsenziya olish nazarda tutilgan bo‘lsa, tegishli sohada obyektlarni loyihalashtirishga litsenziya olgan, loyiha oldi yoki loyiha hujjatlarini ishlab chiquvchi ijrochi;
 texnik-iqtisodiy asoslar yoki texnik-iqtisodiy hisob-kitob (keyingi o‘rinlarda — TIA/TIHK) — loyihaning umuman eng ko‘p miqdordagi qiymatini va moliyalashtirish ehtiyoji hajmini ko‘rib chiqilgan moliyalashtirishning dastlabki shartlarini hisobga olgan holda belgilab beruvchi muqobil variantlarni o‘rganish asosida loyihani amalga oshirishning eng samarali texnik-texnologik va tashkiliy yechimini tanlashni asoslab beruvchi loyiha oldi hujjatlar;
 ishchi loyiha (keyingi o‘rinlarda — IL) — eng ko‘p qiymat aks etgan asosiy texnik-iqtisodiy ko‘rsatkichlar va ishchi hujjatlar bo‘lgan tasdiqlanadigan qism hamda ishchi chizmalar bilan birga tayyorlanadigan texnik loyihadan tashkil topgan loyiha hujjati;
 ishchi hujjatlar — alohida binolar va inshootlar hamda ish turlari uchun ishchi chizmalar jamlanmasidan iborat loyiha hujjati. Murakkab obyektlar bo‘yicha ishchi hujjatlarni tayyorlashda butun bino va inshoot uchun ishlab chiqiladigan ishchi chizmalari bilan birga loyihaning aniqlashtiruvchi materiallari bo‘yicha qo‘shimcha o‘rganishlar amalga oshiriladi. Ishchi hujjatlarda ish haqi va asosiy qurilish materiallari xarajatlaridagi o‘zgarishlar keltirilishi, spetsifikatsiyalar, jihozlar va mahsulotlarning tegishli turlariga esa o‘lcham sxemalari, bino va inshoot uchun ishchi qurilish chizmalarining pasportlari tuzilishi lozim. Qoidaga ko‘ra, ishchi hujjatlar belgilangan tartibda tasdiqlangan TIA/TIHK asosida ishlab chiqiladi;
 tarmoq ilmiy-texnik kengashi (keyingi o‘rinlarda — TITK) — dunyo bozorlarining rivoji, ilg‘or texnologiyalarni joriy qilish va mahalliy xomashyoni chuqur qayta ishlash yo‘nalishlarini inobatga olgan holda, loyihaning asosiy texnik-texnologik yechimlarini uning tarmoq rivojlanish istiqbollariga muvofiqligi nuqtai nazaridan aniqlash maqsadida tashabbuskor (buyurtmachi) qarori bilan tashkil etiladigan kollegial organ;
 strategik foydali qazilmalar — qimmatli, rangli, kamyob va nodir metallar, uglevodorodlar, ko‘mir, uran.
 6. Loyiha oldi hujjatlarni ishlab chiqish, ekspertizadan o‘tkazish va tasdiqlash ushbu Nizomga 1-ilovada berilgan sxemaga muvofiq amalga oshiriladi.
 7. Texnik topshiriq tashabbuskor (buyurtmachi) tomonidan tegishli vazirlik (idora) bilan birgalikda ishlab chiqiladi. TIA/TIHK ishlab chiqish uchun texnik topshiriqning tarkibi ushbu Nizomga 2-ilovaga muvofiq belgilanadi. 
 8. Loyihalarning loyiha oldi va loyiha hujjatlarini ishlab chiqish quyidagi shakllarda bajariladi:
 a) loyihaning TIA/TIHKni ishlab chiqilganidan so‘ng uning ishchi hujjatlarini tayyorlash;
 b) ishchi loyihani ishlab chiqish.
 9. Loyihaning TIA/TIHKni ishlab chiqish loyihani amalga oshirishning dastlabki manbalarini va moliyalashtirish shartlari bo‘yicha o‘rganishlarni inobatga olgan holda, Markazda ekspertizadan o‘tkazilib, tasdiqlangan texnik topshiriq asosida ishlab chiquvchi tomonidan bajariladi. 
 10. Loyihani amalga oshirish shartlariga qarab, loyiha oldi va loyiha hujjatlari quyidagi shakllardan birida ishlab chiqiladi (mazkur Nizomning 3-ilovasi):
 a) investitsiya loyihalarini amalga oshirishda — Markazda ekspertizadan o‘tkazgan holda TIA ishlab chiqish;
 b) infratuzilma loyihalarini amalga oshirishda — Markazda ekspertizadan o‘tkazgan holda TIHK ishlab chiqish;
 v) moliyalashtirish manbaidan qat’i nazar, aholi yashash punktlarining bosh rejalarida nazarda tutilgan, namunaviy va takroran qo‘llaniluvchi loyihalardan foydalanilgan holda quriladigan ijtimoiy soha, yo‘l-transport, suv xo‘jaligi, muhandislik-kommunikatsiya va boshqa infratuzilma obyektlari bo‘yicha — ekspertiza faoliyatini amalga oshirishga litsenziyaga ega tashkilotlarda ekspertizadan o‘tkazgan holda ishchi loyihasini ishlab chiqish.
 11. Hujjatlarni kompleks ekspertizadan o‘tkazish uchun tashabbuskor (buyurtmachi)lar Markazga quyidagi hujjatlarni yagona paketga jamlagan holda taqdim etadilar:
 a) texnik vazifa bo‘yicha:
 kompleks ekspertiza o‘tkazish uchun tashabbuskor (buyurtmachi) va loyiha nomi ko‘rsatilgan yozma buyurtmanoma;
 texnik vazifa loyihasi;
 TITK qarori bayonnomasi;
 b) TIA/TIHK bo‘yicha:
 kompleks ekspertiza o‘tkazish uchun tashabbuskor (buyurtmachi) va loyiha nomi ko‘rsatilgan yozma buyurtmanoma, loyihaning qiymati va moliyalashtirish manbalari, kompleks ekspertiza o‘tkazish uchun taqdim etilayotgan hujjatlar ro‘yxati;
 mazkur Nizomning 4-ilovasiga muvofiq birlamchi materiallar va hujjatlar ilova qilingan holda, TIA/TIHK loyihasi.
 Ekspertiza uchun kiritilayotgan hujjatlarning tuzilishi va mazmuni mazkur Nizom va boshqa qonun hujjatlari talablariga mos bo‘lishi lozim.
 12. Markaz tomonidan:
 a) texnik vazifa:
 mazkur Nizomning 2-ilovasi talablariga muvofiqligi;
 loyiha oldi hujjatlarini ishlab chiqish bo‘yicha ishlab chiquvchi oldiga qo‘yilgan maqsad va vazifalarning imkoni boricha aniq-ravshanligi va asoslantirilganligi;
 b) loyihaning TIA/TIHK:
 mazkur Nizomning 4-ilovasi va tasdiqlangan texnik topshiriq talablariga muvofiqligi;
 tasdiqlangan rivojlantirish konsepsiyalarini inobatga olgan holda (rivojlantirish konsepsiyalari mavjud bo‘lgan taqdirda) loyihani amalga oshirishning ijtimoiy ahamiyati va maqsadga muvofiqligi;
 loyiha natijasida ko‘zda tutilayotgan mahsulot yoki xizmatga nisbatan mavjud va kutilayotgan talab;
 texnik-texnologik yechimlar va loyihada nazarda tutilgan uskunalar narxlarining chegaralangan parametrlari;
 loyihaning moliyaviy-iqtisodiy samaradorligi va sarflangan mablag‘larni qoplay olishi;
 O‘zbekiston Respublikasining Shaharsozlik kodeksi, normativ hujjatlar talablariga va qabul qilinayotgan qurilish qiymatining yuzaga kelgan bozor konyunkturasiga muvofiqligi jihatidan ekspertiza qilinadi.
 Kontraktlar va import kontraktlarini ekspertiza qilish bo‘yicha Markazning ijobiy xulosasi olingan loyihalar TIA/TIHKdagi baholarning belgilanishi ekspertizadan o‘tkazilmaydi.
 13. Hujjatlarni ekspertizadan o‘tkazish uchun Markaz va tashabbuskor (buyurtmachi) o‘rtasida xizmatlar ko‘rsatish bo‘yicha shartnoma tuziladi. Ko‘rsatiladigan xizmat narxi O‘zbekiston Respublikasi Prezidentining “Loyiha oldi, loyiha, tender hujjatlari va kontraktlarni ekspertizadan o‘tkazish tartibini takomillashtirish chora-tadbirlari to‘g‘risida” 2018-yil 20-fevraldagi PQ-3550-son qaroriga muvofiq belgilanadi.
 14. Hujjatlarni ekspertizadan o‘tkazish quyidagi muddatlarda amalga oshiriladi:
 texnik vazifa — o‘n besh ish kunidan ortiq bo‘lmagan muddatda;
 TIA/TIHK — o‘ttiz ish kunidan ortiq bo‘lmagan muddatda.
 15. Ekspertizadan o‘tkazish muddatini hisoblash:
 loyihaning texnik vazifasi va TIHK uchun — buyurtmanomaning Markaz kanselyariyasida ro‘yxatdan o‘tkazilgan kunidan;
 loyiha TIA uchun — xizmatlar haqi to‘langanligi tasdiqlangan kundan boshlanadi.
 16. Tashabbuskor (buyurtmachi) tomonidan mazkur Nizom talablari bajarilmagan, shu jumladan taqdim etilgan hujjatlar to‘liq bo‘lmagan taqdirda, Markaz hujjatlar taqdim etilgandan keyin ko‘pi bilan uch kun ichida yozma ravishda nomuvofiqliklar haqidatashabbuskor (buyurtmachi)ga xabar beradi. Ushbu holatda tashabbuskor (buyurtmachi) qayta ishlangan va to‘ldirilgan hujjatlarni taqdim etgan kun ekspertizadan o‘tkazish muddatining boshlangan sanasi hisoblanadi.
 17. Markaz hujjatlarni ekspertizadan o‘tkazishda quyidagi huquqlarga ega:
 Zarur hollarda shartnoma asosida davlat va nodavlat tashkilotlar, shu jumladan, loyiha institutlari, injiniring va konsalting kompaniyalari, ilm-fan va ta’lim muassasalari, shuningdek, xalqaro tashkilotlar, xorijiy va milliy kompaniyalar mutaxassislarini jalb qilish;
 ekspertiza ishlarini olib borish uchun zarur bo‘lgan vazirliklar va idoralarning faoliyatiga daxldor tegishli ma’lumotlar va materiallarni ulardan so‘rab olish;
 kiritilgan hujjatlarni ekspertizadan o‘tkazish uchun zarur bo‘lgan qo‘shimcha ma’lumotlarni tashabbuskor (buyurtmachi)dan so‘rab olish.
 Markaz texnik topshiriqlar, loyiha oldi hujjatlarini kompleks ekspertizadan o‘tkazish bo‘yicha ishlar va xizmatlarni subpudrat shartlari asosida boshqaga berish huquqiga ega emas.
 18. Ekspertizaga taqdim etilgan hujjatlar sifati uchun javobgarlik tashabbuskor (buyurtmachi), ishlab chiquvchi va TITK zimmasiga yuklanadi.
 19. Tashabbuskor(buyurtmachi)ga ekspertiza o‘tkazish yakunlari bo‘yicha ushbu Nizomning 5-ilovasiga muvofiq shaklda xulosa taqdim etiladi.
 20. E’tirozlar yuzaga kelgan taqdirda tashabbuskor (buyurtmachi) ularni bartaraf etadi va qayta ishlangan hujjatlarni takroriy ekspertizadan o‘tkazish uchun, zarur hollarda tegishli hujjatlarni ilova qilgan holda Markazga kiritadi.
 Qayta ishlangan hujjatlarni ekspertizadan o‘tkazish uchun to‘lov undirilmaydi.
 21. E’tirozlar tashabbuskor (buyurtmachi) tomonidan bartaraf etilganda, hujjatlarni takroriy ekspertizadan o‘tkazish o‘n besh ish kunidan oshmagan muddatda amalga oshiriladi.
 22. Qayta ishlangan hujjatlarni ekspertizadan o‘tkazishda tashabbuskor (buyurtmachi)ga avval berilgan xulosada ko‘rsatilmagan yangi asoslar bo‘yicha e’tirozlar bildirishga yo‘l qo‘yilmaydi , avval berilgan e’tirozlarni bartaraf etish doirasida qo‘shimcha ravishda taqdim etilgan materiallar bilan bog‘liq e’tirozlar bundan mustasno.
 23. Tashabbuskor (buyurtmachi) Markazning ijobiy xulosasi asosida:
 a) texnik vazifa bo‘yicha — ushbu texnik vazifani tasdiqlaydi;
 b) loyihaning TIA/TIHK bo‘yicha — ushbu Nizomning 6-ilovasiga muvofiq shaklda loyihaning TIA/TIHK parametrlarini tasdiqlashga doir qaror loyihasini tayyorlaydi va belgilangan tartibda kiritadi;
 24. Loyiha TIA/TIHK Markazning ijobiy xulosasi olingandan so‘ng bir yil davomida tasdiqlanmagan taqdirda, loyiha oldi hujjatlari ushbu Nizomda belgilangan tartibda takroran ekspertizadan o‘tkazilishi lozim.
 25. Loyihalarning tasdiqlangan TIA/TIHKga o‘zgartirishlar (tuzatishlar) kiritish uchun quyidagilar asos bo‘ladi:
 qo‘shimcha moliyalashtirish (qarzlar/kreditlar) jalb etish zarurati;
 loyihaning qiymati, moliyalashtirish manbalari va shartlarida yuz bergan o‘zgarishlar, basharti bu o‘zgarishlar loyihaning moliyaviy samaradorligining yomonlashuviga olib kelsa;
 loyihaning TIA/TIHK asosiy texnik-iqtisodiy ko‘rsatkichlariga ta’sir qiluvchi texnik-texnologik yechimlarida o‘zgarishlar yuz bersa (qiymat ko‘rsatkichlarining pasayish holatlari bundan mustasno);
 O‘zbekiston Respublikasi Prezidenti yoki O‘zbekiston Respublikasi Hukumatining alohida qarorlariga muvofiq loyihaning tuzatilgan TIA/TIHK ishlab chiqish ko‘zda tutilgan boshqa o‘zgartirishlar.
 Loyihani amalga oshirishni yakunlash natijalari bo‘yicha TIA/TIHK loyihalariga o‘zgartirishlar (tuzatishlar) kiritishga yo‘l qo‘yilmaydi.
 26. Loyihalarning tasdiqlangan TIA/TIHKga o‘zgartirishlar (tuzatishlar) kiritish tashabbuskor (buyurtmachi) tomonidan loyihaning belgilangan tartibda tuzatilgan TIA/TIHK ishlab chiqilgan holda amalga oshiriladi.
 Agar loyihaning avval tasdiqlangan TIA/TIHK bo‘yicha Markaz xulosasi berilgan bo‘lsa, loyihaning tuzatilgan TIA/TIHKni ekspertizadan o‘tkazish uchun to‘lov undirilmaydi.
 27. Loyihaning tuzatilgan TIA/TIHKni ekspertizadan o‘tkazish va tasdiqlash ushbu Nizomda o‘rnatilgan tartibda bajariladi.
 28. Loyihaning TIA/TIHKga O‘zbekiston Respublikasi Prezidenti yoki O‘zbekiston Respublikasi Hukumatining alohida qarorlariga muvofiq loyiha qiymatini kamaytirish nuqtai nazaridan (loyihaning asosiy texnik-texnologik ko‘rsatkichlari saqlangan holda) o‘zgartirishlar kiritilgan taqdirda, loyiha TIA/TIHKga o‘zgartirishlar (tuzatishlar) kiritish talab etilmaydi.
 29. Markazning mansabdor shaxslari hujjatlarni kompleks ekspertizadan o‘tkazish natijalarining haqqoniyligi va xolisligi uchun javobgardirlar.
 30. Ushbu Nizomni qo‘llash masalalari bo‘yicha bahslar va kelishmovchiliklar belgilangan tartibda ko‘rib chiqiladi.
 31. Ushbu Nizom talablarini buzishda aybdor bo‘lgan shaxslar qonunchilikka muvofiq javobgarlikka tortiladi.
 Loyiha TIA/TIHK mundarijasi:
 1. Loyihaning qisqacha mazmuni;
 2. Kirish;
 3. Marketing bo‘limi;
 4. Texnik-texnologik bo‘lim;
 5. Ekologik bo‘lim;
 6. Institutsional bo‘lim;
 7. Arxitektura-qurilish bo‘limi;
 8. Moliya bo‘limi;
 9. Iqtisodiy bo‘lim;
 10. Ijtimoiy bo‘lim;
 11. Loyiha bo‘yicha umumiy xulosalar;
 12. Ilovalar.
 Loyihaning qisqacha mazmunida quyidagilar keltirilishi lozim:
 loyihaning nomlanishi;
 tashabbuskor nomlanishi;
 loyihaning hisob-kitob qilingan umumiy qiymati (AQSh dollarida yoki AQSh dollari ekvivalentida);
 loyiha ko‘lami, shu jumladan, uning quvvati;
 loyihaning tarkibiy qismlari — har birining narxlari ko‘rsatilgan holda;
 loyiha amalga oshiriladigan joy (viloyat, shahar);
 loyihaning maqsadi va vazifalari, shu jumladan miqdoriy ifodalangan shaklda;
 asosiy foyda ko‘ruvchilar aks ettirilgan holda, maqsadli guruhlar;
 moliyalashtirish manbalari va sxemalari;
 moliyalashtirish yillar kesimida ko‘rsatilgan holda loyihani amalga oshirish davri.
 Kirishda loyiha amalga oshirilayotgan joydagi mavjud siyosiy, ijtimoiy-iqtisodiy, tabiiy-iqlim, huquqiy va boshqa shart-sharoitlar tavsiflanadi, shu jumladan, ko‘rsatkichlar, infratuzilma bilan ta’minlanganligi, investitsiya iqlimi va ko‘zda tutilayotgan joyni tavsiflovchi boshqa ijtimoiy-iqtisodiy ko‘rsatkichlar va loyihaning ta’sir doirasi aks ettiriladi. Ushbu bo‘limda loyihadan ko‘zlangan maqsadning Tarmoqni rivojlantirish konsepsiyasiga muvofiqligini asoslantirish zarur, shuningdek, loyihadan ko‘zlangan maqsadga erishishning barcha yo‘llari ko‘rsatilishi va loyihaning keyingi bo‘limlarida ularning har biri bo‘yicha qiyosiy tahlil o‘tkazilishi talab etiladi.
 Marketing bo‘limida loyihada ko‘zda tutilayotgan mahsulot (xizmat)ga bo‘lgan mavjud va istiqboldagi (loyihaning yashash davri mobaynida) talabga baho beriladi. 
 Ushbu bo‘limda quyidagilar aks ettirilishi lozim:
 mahsulot (xizmat)ning bozordagi, shu jumladan eksport hajmlari va narxlari tahlilini hisobga olgan holda talab tahlili (uning tendensiyalari);
 talabning miqdor ko‘rsatkichlarini baholash va asoslantirish, uning tendensiyalari va mahsulot (xizmat) narxlari yoki ijtimoiy xizmatlarga ehtiyojni baholashni o‘zida aks ettiruvchi loyihadan ko‘zlangan ijtimoiy-iqtisodiy foyda tahlili;
 xomashyo, materiallar va loyihaning ishlashi bilan bog‘liq boshqa ishlab chiqarish omillari tahlili;
 loyihani amalga oshirish doirasida xarid qilinadigan tovarlar, ishlar va xizmatlar bozorlari va narxlari tahlili. Bu ishlab chiqaruvchilar va yetkazib beruvchilar, ularning yetkazib berish narxlari, sifati va shartlari, shuningdek, loyiha ehtiyojlarini qondirish imkoniyatlarini qiyosiy tahlil qilishni nazarda tutadi;
 ushbu sohadagi mavjud obyektlar ishini tahlil qilish, shu jumladan raqobatchilarni tahlil qilish;
 mahsulot (xizmatlar)ni sotishga ko‘maklashish bo‘yicha tavsiya etiladigan tadbirlar;
 loyihaning hudud infratuzilmasiga va tarmoq (turdosh tarmoqlar) rivojiga ta’sirini baholash;
 tijorat xavf-xatarlari, xatarlarning asosiy belgilovchi omillari, o‘zgarishlarning taxminiy xususiyatlari va ko‘lami, xatarlarni kamaytirish bo‘yicha ko‘zda tutilgan tadbirlar;
 kamida 3 ta kompaniyaning tijorat takliflari (prays-varaqlar va boshqalar) asosida xarid qilinayotgan uskunalar narxini asoslantirish;
 loyihaning muhandislik inshootlari bilan ta’minlanganlik darajasi, ya’ni mavjud transport yo‘laklari va vositalari, energiya, issiqlik, suv va oqova tarmoqlari ta’minoti, omborxonalar;
 marketing tadqiqotlarida foydalanilgan axborot manbalari va ularni o‘tkazish metodikasi.
 Texnik-texnologik bo‘lim loyihani amalga oshirishning turli texnologik yechimlarini o‘zida aks ettirib, unda loyiha tuzilishi, loyiha bo‘yicha texnik yechimlar, loyihaning hal qiluvchi ko‘rsatkichlari, komponentlari, shuningdek, ularning hisob-kitob qilingan qiymatlari bayon qilinadi.
 Ushbu bo‘limda quyidagilar aks ettirilishi lozim:
 loyihani amalga oshirish bo‘yicha turli texnologik yechimlar tahlili, ularning afzalliklari va kamchiliklari, tanlangan variantni asoslantirish;
 loyiha joylashtiriladigan manzil. Bunda loyiha uchun tanlangan joy tanlovi, xomashyo manbalari va yetkazib beruvchilari, mahsulot va xizmatlarning iste’molchilariga nisbatan joylashgan masofa, muhandislik-transport (temir yo‘l magistrallari, avtomobil yo‘llari, quvurlar, energetika manbalari va hokazo) va aloqainfratuzilmasiga yaqinlik, geografik o‘ziga xosliklar;
 loyiha quvvati, loyiha quvvatini o‘zlashtirish sur’atini taxminiy asoslantirishni belgilab beruvchi loyiha ko‘lami;
 texnologiyalar va uskunalar tanlovini asoslantirish, dunyo standartlariga muvofiqligi, shu vaqtgacha foydalanilayotgan uskunalar bilan texnologik muvofiq kelishi, “narx-sifat” bo‘yicha eng maqbul muvofiqlik, texnologiyalar va uskunalar tanlovining muqobil variantlari, innovatsion uskunalarni qo‘llash, loyihada sifat ko‘rsatkichlaridan foydalanilishi, loyihaga qo‘yiladigan texnik va texnologik talablarni belgilovchi normativ hujjatlar;
 xatarlarning asosiy omillarini belgilovchi texnik xatarlarni baholash, o‘zgarishlarning taxminiy xususiyatlari va ko‘lami, xatarlarni kamaytirish bo‘yicha ko‘zda tutilgan tadbirlar.
 Loyiha va texnik yechimlarni tanlashda faqatgina salbiy ekologik ta’siri eng kam va ijtimoiy-iqtisodiy samarasi eng yuqori bo‘lgan yechimlar tanlab olinadi.
 Ekologik bo‘limda loyihaning ekologik jihatlari aks ettiriladi. Ushbu bo‘limda quyidagilar aks ettirilishi lozim:
 loyihaning atrof muhit holatiga ta’sirini baholash, loyihani amalga oshirish natijasida yetkaziladigan ekologik zarar miqdorini baholash va O‘zbekiston Respublikasi Ekologiya va atrof muhitni muhofaza qilish davlat qo‘mitasi xulosasini inobatga olgan holda, uning salbiy ta’sirini kamaytirish bo‘yicha ko‘zda tutilayotgan chora-tadbirlar;
 ham hududda, ham butun mamlakatdagi ekologik vaziyatni yaxshilash uchun loyihada nazarda tutilayotgan chora-tadbirlar va ularning miqdor ko‘rinishidagi natijalari.
 Institutsional bo‘lim loyihaning butun yashash davri davomida uni boshqarish sxemasini o‘z ichiga olgan bo‘lishi hamda huquqiy asoslar, boshqaruv tuzilmasi va moliyaviy xarajatlar bahosi tasvirlanishi lozim. Loyihani amalga oshirishda ishtirok etuvchilarning o‘zaro birgalikdagi harakati, xarajatlar, foyda va majburiyatlar taqsimoti, shuningdek, institutsional xavf-xatarlar, xatarlarning asosiy omillarini belgilovchi jihatlar, o‘zgarishlarning taxminiy xususiyatlari va ko‘lami, xatarlarni kamaytirish bo‘yicha ko‘zda tutilgan tadbirlar.
 Arxitektura-qurilish bo‘limida quyidagilar aks ettirilishi lozim:
 Vaziyatni rejalashtirish:
 qurilish maydoni (trassasi)ning shaharsozlik talablari, tumanni rejalashtirish loyihalari, shahar va qishloq aholi punktlarining bosh rejalariga muvofiq holda joylashtirish sxemalari, tarmoqlar, temir va avtomobil yo‘llari, neft va gaz quvurlari, energiya tizimlari, aloqa tarmoqlarini inobatga olgan holda hududni arxitektura-rejalashtirish loyihalari bayoni;
 Bosh reja sxemasi, bino va korpuslar joylashuvi:
 bosh reja, maydondagi ichki va tashqi transport bo‘yicha yechimlar, asosiy rejalashtirish yechimlari, obodonlashtirish va ko‘kalamzorlashtirish bo‘yicha tadbirlar, muhandislik tarmoqlari va kommunikatsiyalarni joylashtirish, korxonani qo‘riqlashni tashkil qilish bo‘yicha yechimlar, asosiy ko‘rsatkichlar (hudud maydoni, qurilishlar, kirish yo‘llari va maydonchalar, daraxtlar, yo‘llar va kommunikatsiyalarning uzunligi, binolar zichligi va boshqalar) bayoni;
 Qurilish maydoni (trassasi)ning tavsifi:
 muhandislik-geologik, muhandislik-gidrometeorologik (iqlim) shart-sharoitlari, qurilish maydonining seysmik xususiyati va boshqalar to‘g‘risidagi ma’lumotlar.
 Asosiy hajm-rejalashtirish va konstruksiya yechimlari, ularning xususiyatlari:
 asosiy bino va inshootlar bo‘yicha konstruksiya yechimlarini shaharsozlik talablariga muvofiq asoslantirish va ularning bayoni;
 ta’mirlanadigan bino va inshootlarni texnik tekshiruvdan o‘tkazish va ularning yuk ko‘tarish imkoniyati holati to‘g‘risidagi xulosalar asosida ushbu bino va inshootlarning tayanch konstruksiyalarini ta’mirlash-tiklash ishlari yoki ularni kuchaytirish yo‘llari bo‘yicha texnik yechimlar bayoni;
 ishchilarga sanitar-maishiy xizmat ko‘rsatish bo‘yicha yechimlar bayoni;
 qurilishdagi maxsus tadbirlar bayoni (obyektning portlash va yong‘in xavfsizligi, qurilish konstruksiyalarini nurashdan himoyalash, shovqin va titrashdan himoyalash, cho‘kishga, zilzilaga qarshi va boshqa tadbirlar);
 ishchilar salomatligini muhofaza qilish va aholining imkoniyati cheklangan qatlami hayoti faoliyati uchun shart-sharoitlarni ta’minlash (zarurat bo‘lganda) bo‘yicha yechimlar;
 Uchastkani tayyorlash va o‘zlashtirish:
 qurilishni loyihada belgilangan muddatlarda amalga oshirish, maydonda ichki va tashqi tayyorgarlik ishlarini bajarishga yordam beradigan tashkiliy va texnik chora-tadbirlar bayoni.
 Muhandislik uskunalari, tarmoqlari va tizimlari:
 muhandislik tarmoqlari, kommunikatsiyalari va inshootlari (suv ta’minoti, oqava tarmoqlari, elektr ta’minoti, gaz ta’minoti, issiqlik ta’minoti, yong‘inni o‘chirish, havo aylanishi, aloqa, xabar berish tizimi va hokazo) bo‘yicha texnologik va texnik yechimlar bayoni, asosiy ko‘rsatkichlari;
 muhandislik inshootlari (suv ta’minoti, oqava tarmoqlari, elektr ta’minoti, gaz ta’minoti, muhandislik tarmoqlarida dispetcherlik, avtomatlashtirish va boshqarish, elektr uskunalar, elektr yoritish, chaqmoqdan himoya, qo‘riqlash va yong‘inga qarshi xabar berish tizimlari, aloqa vositalari va hokazo) bo‘yicha muhim yechimlar va parametrlar.
 Qurilish-montaj ishlari hajmining pul ifodasidagi qiymati:
 o‘xshash loyihalar, ommaviy loyihalar, takroran qo‘llaniladigan yakka tartibdagi loyihalardan foydalangan holda amalga oshirilgan variantlarni, tijorat takliflari asosida va (yoki) qabul qilingan loyiha yechimlari bo‘yicha qurilish chizmalari, nuqson dalolatnomalari, jismoniy ishlar hajmlari asosida qurilish-montaj ishlarining chegaralangan qiymati hisob-kitoblari;
 Arxitektura-qurilish bo‘limiga ilovalar ichida quyidagilar taqdim etiladi:
 mavjud va loyihalashtirilayotgan tashqi kommunikatsiyalar, muhandislik tarmoqlari va turar joylar uchun mo‘ljallangan hududlar, sanitar himoya zonalari, alohida muhofaza qilinadigan hududlarning chegaralari, trassalar rejasi (chiziq bo‘ylab joylashgan inshootlar uchun) ko‘rsatilgan holda qurilish maydonining joylashuv sxemasi;
 mavjud, loyihalashtirilayotgan, rekonstruksiya qilinadigan va buzilishi kerak bo‘lgan bino va inshootlar, obodonlashtirish va ko‘kalamzorlashtirish joylari, maydon ichidagi muhandislik tarmoqlari va transport kommunikatsiyalari bo‘yicha muhim yechimlar chizilgan, ishga tushirish majmualariga kiruvchi obyektlar ajratib ko‘rsatiladigan bosh reja sxemasi;
 asosiy yuk ko‘taruvchi va to‘siq konstruksiyalarni sxemada aks ettirgan holda asosiy bino va inshootlarning rejalari, kesimlari va old tomoni;
 muhandislik kommunikatsiyalarini ulash (olib o‘tish) uchun texnik shartlar; muhandislik tarmoqlarining prinsipial chizmalari; texnik ko‘rsatkichlari aks ettirilgan holda, loyihada qabul qilingan uskuna va materiallar ro‘yxati;
 Smeta hujjatlari quyidagilardan iborat bo‘ladi:
 reyestr (loyihaning raqamlangan betlardan iborat mahalliy smeta hisob-kitoblar bo‘yicha mundarijasi);
 qurilish qiymatini hisoblash metodikasi ko‘rsatilgan tushuntirish xati;
 qiymatning yig‘ma smeta hisob-kitoblari (qurilishning boshlang‘ich bahosi, obyektning batafsil yig‘ma hisob-kitoblari, kontrakt-shartnoma bo‘yicha narxlar);
 loyihada ko‘zda tutilgan barcha obyektlar bo‘yicha mahalliy resurs smetalari va mahalliy resurs vedomostlari;
 boshqa xarajatlar va (pudrat tashkiloti belgilangan taqdirda) davlat ekspertizasidan o‘tkazilgan mashina va mexanizmlarni ishlatish qiymati hisob-kitoblari.
 Smeta hujjatlari 1 nusxada, tahrir qilish imkoniyati bo‘lgan elektron shakli bilan birga taqdim etiladi.
 Moliya bo‘limi moliyaviy xarajatlar va daromadlarning dastlabki baholari va asoslarini, loyihani moliyalashtirishning muqobil sxemalari va manbalarini, shuningdek, loyihani amalga oshirishning moliyaviy samaradorligini baholash, moliyaviy modelini o‘zida aks ettiradi. Ushbu bo‘limda quyidagilar aks ettirilishi lozim:
 loyihaning amalga oshirish yillari va texnologik bosqichlari bo‘yicha investitsiya davri, loyiha doirasidagi chora-tadbirlarning ketma-ketligi va davomiyligi tasviriy ko‘rinishda, vaqt bo‘yicha (grafik-reja), moliyalashtirish manbalari va hajmlarini inobatga olgan holda aks ettirilgan loyihani amalga oshirishning batafsil grafigi;
 investitsiya xarajatlarining umumiy hisob-kitobi, moliyalashtirish ehtiyojlarining loyiha bosqichlari va moliyalashtirish hajmlari bo‘yicha taqsimoti;
 ishlab chiqarish xarajatlari (ekspluatatsiya xarajatlari) hisob-kitobi;
 loyihaning boshqa xarajatlari hisob-kitobi;
 loyihaning quyidagilarni o‘z ichiga olgan moliyaviy ko‘rsatkichlari:
 mahsulot tannarxi, tariflar, mahsulot (xizmat)ning chiqish narxi hisob-kitobi;
 savdolardan keladigan tushum hisob-kitobi, taqsimlanmagan va sof foyda hisob-kitobi;
 pul mablag‘lari oqimining yig‘ma hisob-kitobi;
 diskont usullari yordamida loyihani tahlil qilish, shu jumladan sof diskont daromad (NPV), foydalilikning ichki normasi (IRR), diskontlanadigan foyda va xarajatlar nisbati (B/C), xarajatlarni qoplashning diskontlangan muddatini hisoblash;
 loyiha likvidligi tahlili;
 kredit yoki budjet mablag‘larini olayotgan loyiha ishtirokchilarining so‘nggi ikki yil uchun buxgalterlik hisoboti shakllari;
 kredit yoki budjet mablag‘larini olayotgan loyiha ishtirokchilarining joriy moliyaviy holati, shu jumladan:
 korxonaning likvidligini baholash;
 korxonaning mustaqilligini baholash;
 o‘z mablag‘larining daromadliligini baholash;
 kiritilgan mablag‘larning daromadliligini majburiyatlarni inobatga olgan holda baholash;
 moliyalashtirish sxemasi, manbalari va shartlari, shuningdek, ularning muqobil variantlari;
 moliyaviy xavf-xatarlarni baholash, xatarlarning asosiy omillarini belgilovchi jihatlar, o‘zgarishlarning taxminiy xususiyatlari va ko‘lami, xatarlarni kamaytirish bo‘yicha ko‘zda tutilgan tadbirlar.
 Iqtisodiy bo‘limda loyihaning butun respublika yoki hudud iqtisodiyoti nuqtai nazaridan tahlili aks ettiriladi. Ushbu bo‘limda quyidagilar ko‘rsatilishi lozim:
 loyihaning iqtisodiy foyda va xarajatlarini baholash, shu jumladan loyiha natijalari, oqibatlari va ta’siri tahlili, sarf-xarajatlari va o‘lchab bo‘lmaydigan foydalari, qo‘shilgan foydalar va sarflari, qaytarib bo‘lmaydigan sarf-xarajatlari, tashqi ta’sirlar, loyihadan keladigan bilvosita foydani baholash;
 tarmoqlarni rivojlantirish Konsepsiyalari doirasida, loyihani va ishlab chiqarish kuchlarini optimal joylashtirish, mavjud quvvatlardan foydalanish, shuningdek, xomashyo va ishlab chiqariladigan mahsulot bozori konyunkturasi bilan uzviy bog‘liqlikda loyihani amalga oshirishning maqsadga muvofiqligi.
 Ijtimoiy bo‘lim loyihaning ijtimoiy jihatlarini va uni amalga oshirishdan benefitsiarlar ko‘radigan foydani o‘zida aks ettiradi. Ushbu bo‘limda quyidagilar ko‘rsatilishi lozim:
 loyihaning mehnat resurslariga ehtiyoji va uning aholi bandligiga ta’siri;
 ishchilar va mutaxassislarni o‘qitish va qayta tayyorlash dasturi;
 mehnat muhofazasi va texnika xavfsizligi normalari;
 mavjud quvvatlardan foydalanish va ularni optimal joylashtirish doirasida loyihaning qabul qilingan hukumat qarorlari hamda tarmoqlar, hududlar bo‘yicha ijtimoiy sohadagi va “boshqa tarmoqlardagi” rivojlantirish Konsepsiyalariga muvofiqligini hisobga olgan holda uning ijtimoiy ahamiyati.
 Umumiy xulosalarda loyihaning asosiy ustunliklari va kamchiliklari, loyihani amalga oshirishning eng maqbul variantini tanlash bo‘yicha xulosalar va tafsilotlar, boshqa xulosalar aks ettiriladi.
 TIA/TIHKga quyidagilar ilova qilinishi lozim:
 yuridik hujjatlar, shu jumladan:
 korxonaning ustavi va ta’sis shartnomasi;
 litsenziya (agar ushbu faoliyat turi Maxsus litsenziya talab qiluvchi ayrim faoliyat turlari ro‘yxatiga kiradigan bo‘lsa);
 amalga oshirilayotgan va amalga oshirish rejalashtirilgan loyihalarni inobatga olgan holda, korxona (qarz oluvchi) bo‘yicha loyihani moliyalashtirish uchun o‘z mablag‘lari yetarli ekanligini asoslovchi pul mablag‘lari oqimi prognozi;
 xarid qilinayotgan uskunalar bo‘yicha tijorat takliflari (prays-varaqlar va boshqalar) va/yoki tuzilgan shartnomalar (ular mavjud bo‘lganda);
 korxonaning (qarz oluvchi, investorlar, kafillar, loyiha bo‘yicha kafolat beruvchilar) davlat soliq xizmati organlari tomonidan tasdiqlangan so‘nggi 2 yil uchun to‘liq yillik buxgalterlik hisoboti;
 xorijiy sheriklar (ta’sischilar) to‘g‘risida ma’lumot;
 Ekologiya va atrof muhitni muhofaza qilish davlat qo‘mitasining xulosasi;
 boshqa hujjatlar.
 1. Ekspertiza o‘tkazish uchun asos:
 2. Loyiha tashabbuskorining nomlanishi va ekspertiza mazmuni:
 3. Ekspertiza o‘tkazishda foydalaniladigan hujjatlar va materiallar nomlanishi.
 4. Asosiy texnik-iqtisodiy parametrlar.
 5. Ekspertiza yakunlari bo‘yicha xulosa va e’tirozlar.
 6. Kiritilgan hujjatlar bo‘yicha xulosa.
 1. Ushbu Nizom tovarlarning (ishlar, xizmatlar) davlat xaridi uchun tender hujjatlari va texnik topshiriqni “O‘zbekiston Respublikasi Iqtisodiyot va sanoat vazirligi huzuridagi Loyihalar va import kontraktlarini kompleks ekspertiza qilish markazi” DUKda (keyingi o‘rinlarda — Markaz) kompleks ekspertizadan o‘tkazish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 veb-sayt — Markazning davlat buyurtmachilarining texnik topshiriqni joylashtirish va kelishishni, shuningdek, tender hujjatlari yoki texnik topshiriqni ekspertizadan o‘tkazish natijalari to‘g‘risidagi axborotni joylashtirishni ta’minlovchi Internet tarmog‘idagi maxsus veb-sayti;
 davlat xaridi — davlat buyurtmachilari tomonidan to‘lov asosida tovarlar (ishlar, xizmatlar) sotib olinishi;
 davlat buyurtmachisi — budjet, korporativ buyurtmachi;
 budjet buyurtmachisi — xarid tartib-taomillari uchun yo‘naltiriladigan budjet mablag‘larini, davlat maqsadli jamg‘armalarini oluvchi davlat organi, budjet tashkiloti;
 korporativ buyurtmachi — ustav fondida (kapitalida) davlat ulushi 50 foiz va undan ortiq bo‘lgan yuridik shaxs, ustav fondining (kapitalining) 50 foizi va undan ortig‘i ustav fondida (kapitalida) davlat ulushi 50 foiz va undan ortiq bo‘lgan yuridik shaxsga tegishli bo‘lgan yuridik shaxs, davlat korxonasi;
 maxsus axborot portali (keyingi o‘rinlarda — portal) — elektron davlat xaridlarini o‘tkazish, davlat xaridlari to‘g‘risidagi e’lonlar, davlat xaridlarining natijalari, xarid tartib-taomillari ishtirokchilarining takliflari to‘g‘risidagi ma’lumotlar va qonun hujjatlarida nazarda tutilgan boshqa axborotni elektron shaklda joylash va ularni ko‘rish imkonini yaratishni ta’minlovchi veb-sayt va maxsus elektron platforma;
 strategik xaridor — ro‘yxati O‘zbekiston Respublikasi Prezidenti tomonidan tasdiqlanadigan strategik ahamiyatga ega xo‘jalik birlashmasi yoki korxona;
 tender — ikki bosqichda yetkaziladigan va natijalariga ko‘ra shartnomani bajarishning eng yaxshi shartlarini taklif qilgan tender ishtirokchisi g‘olib deb topiladigan, davlat xaridlarini tanlov tartibida amalga oshirish orqali ijrochini aniqlash usuli;
 tender hujjatlari — tenderni tashkil etish shartlari va o‘tkazish tartibi, shuningdek, tenderga qo‘yilayotgan tovarning (ish, xizmat) malakaviy, texnik, narx va boshqa tavsiflari to‘g‘risidagi birlamchi ma’lumotlarni o‘z ichiga olgan hujjatlar to‘plami;
 texnik topshiriq — davlat buyurtmachisi tomonidan tovarning (ish, xizmat) asosiy maqsadiga, uning tavsifiga qo‘yiladigan talablar, davlat xaridining birlamchi ma’lumotlari, maqsadlari va vazifalari, tovarni yetkazib berish, ishlarni bajarish, xizmatlarni ko‘rsatish muddatlari, sifat kafolatlari, tavsifi va hajmi, hisobot shakllari (zarur hollarda), tovarga (ishlar, xizmatlar) qo‘yiladigan talablarning asoslantirilishi, ekvivalent ko‘rsatkichlar, iqtisodiy, boshqa maxsus talablarni o‘z ichiga olgan hujjat;
 xarid komissiyasi — xarid tartib-taomillarining g‘olibini tanlash to‘g‘risida qaror qabul qilish vakolatiga ega bo‘lgan kollegial organ.
 3. Quyidagilar Markazda ekspertizadan o‘tkazilishi shart:
 a) bitta shartnoma bo‘yicha quyidagi miqdorlardan ortiq bo‘lgan davlat xaridlarining tender hujjatlari (1-ilovaga muvofiq sxema bo‘yicha):
 budjet buyurtmachisi tomonidan amalga oshiriladigan, summasi bazaviy hisoblash miqdorining olti ming baravaridan ortiq bo‘lgan xaridlar;
 korporativ buyurtmachi tomonidan amalga oshiriladigan, summasi eng kam ish haqining yigirma besh ming baravaridan ortiq bo‘lgan xaridlar. Agar korporativ buyurtmachi davlat xaridini budjet tizimining budjetlari mablag‘lari hisobidan amalga oshirayotgan bo‘lsa, mazkur xarid doirasida korporativ buyurtmachiga budjet buyurtmachisi sifatida qaraladi;
 b) qiymati bazaviy hisoblash miqdorining besh ming baravaridan oshgan tovarlarning (ishlarning, xizmatlarning) davlat xaridiga bo‘lgan texnik topshiriq (2-ilovaga muvofiq sxema bo‘yicha);
 31. Ushbu Nizom qoidalari quyidagi tovarlarning (ishlar, xizmatlar) davlat xaridi uchun qo‘llanilmaydi:
 O‘zbekiston Respublikasi Prezidenti yoki O‘zbekiston Respublikasi Vazirlar Mahkamasining qarorlari bilan aniq yetkazib beruvchilar yoki narxlari belgilab berilgan tovarlar (ishlar, xizmatlar);
 davlat tomonidan muhofaza qilinishi lozim bo‘lgan shaxslarning xavfsizligini, shuningdek, mudofaa qobiliyatini ta’minlash uchun tovarlar (ishlar, xizmatlar);
 favqulodda vaziyatlar vaqtida O‘zbekiston Respublikasining ehtiyojlarini ta’minlash uchun zarur tovarlar (ishlar, xizmatlar);
 O‘zbekiston Respublikasi Prezidenti, O‘zbekiston Respublikasi Oliy Majlisi, viloyat, tuman va shahar xalq deputatlari Kengashlariga saylovlar, shuningdek, O‘zbekiston Respublikasining referendumlariga tayyorgarlik ko‘rish va o‘tkazish uchun tovarlar (ishlar, xizmatlar);
 sud muhokamalarida ishtirok etish uchun advokat (vakil) tayinlanishi munosabati bilan;
 O‘zbekiston Respublikasi qonunchiligiga ko‘ra narxlari qat’iy belgilab qo‘yilgan tovarlar (ishlar, xizmatlar);
 davlat xaridlari to‘g‘risidagi qonunchilikka muvofiq yagona yetkazib beruvchida bo‘lgan tovarlar (ishlar, xizmatlar);
 xalqaro moliya institutlari va xorijiy hukumat moliyaviy tashkilotlari ishtirokidagi loyihalar doirasida sotib olinayotgan tovarlar (ishlar, xizmatlar);
 xususiy, shu jumladan to‘g‘ridan to‘g‘ri xorijiy investitsiyalar hisobidan;
 mahsulot taqsimoti to‘g‘risidagi bitimlarga binoan sotib olinadigan tovarlar (ishlar, xizmatlar) ;
 bank (banklararo) amaliyotlar va/yoki bank (banklararo) xizmatlarni amalga oshirish bo‘yicha;
 uch tomonlama shartnomaga muvofiqdavlat buyurtmachisi, strategik xaridor, shuningdek, strategik xaridorning ulushi bo‘lmagan yuridik shaxs lizing oluvchi bo‘lmagan lizing operatsiyalari bo‘yicha;
 sug‘urta xizmatlari (majburiy sug‘urta shakllari);
 qimmatbaho qog‘ozlar;
 O‘zbekiston Respublikasining ixtisoslashtirilgan alohida savdo maydonchalaridagi (birjalar) elektron savdolar orqali sotib olingan tovarlar (ishlar, xizmatlar);
 xo‘jalik yurituvchi subyekt bilan uning tuzilmasiga kiruvchi idoraviy korxonasi o‘rtasidagi tovarlar (ishlar, xizmatlar);
 strategik xaridor bilan ustav fondida (kapitali) mazkur strategik xaridorning ulushi bo‘lgan tashkilot o‘rtasidagi tovarlar (ishlar, xizmatlar);
 bojsiz savdo hududida realizatsiya qilishga mo‘ljallangan tovarlar;
 xalqaro elektr aloqa xizmatlari (xalqaro telefon ovozli trafik va Internet tarmog‘iga ulanish);
 O‘zbekiston Respublikasida ro‘yxatdan o‘tkazilgan va uning hududida tibbiy maqsadlarda qo‘llashga ruxsat etilgan, strategik xaridor yoki ustav kapitalida (fondida) strategik xaridorning ulushi bo‘lgan yuridik shaxs tomonidan ishlab chiqaruvchilar bilan shartnoma tuzish sharti bilan sotib olinadigan dori vositalari, dori substansiyalari, immunobiologik (vaksinalar, zardoblar, anatoksinlar, allergenlar) va radiofarmatsevtik preparatlar, gomeopatik, diagnostik va sterilizatsiya vositalari, shuningdek, tibbiyot buyumlari.
 32. Binolar, inshootlar va muhandislik kommunikatsiyalarini kapital qurish va ta’mirlash bo‘yicha tovarlar (ishlar, xizmatlar)ning davlat xaridini amalga oshirish uchun xarid hujjatlari Markazga texnik topshiriq shaklida loyiha-smeta hujjatlari bilan birgalikda kiritiladi va ulardagi tovarlar (ishlar, xizmatlar) hajmlari va narx parametrlarining asosliligi yuzasidan ekspertiza o‘tkaziladi.
 4. Tender hujjatlari yoki texnik topshiriq quyidagilar yuzasidan ekspertiza qilinishi lozim:
 mazkur Nizom talablariga javob berishi;
 nomlanishlar va atamalarni yagona shaklda qo‘llash hamda ularning turli ma’nolarda talqin qilinishiga yo‘l qo‘ymaslik;
 tender ishtirokchilari uchun qonunchilikda belgilangan talablarga rioya qilinishi (litsenziyaga, ish tajribasiga egaligi, moliyaviy ahvoli, texnik jihozlanganlik, davlat xaridlarining aniq obyektiga qarab boshqa malaka talablari);
 texnik va moliyaviy mezonlarning xolisligi va asoslantirilganligi;
 tender hujjatlari yoki texnik topshiriqni takroran kiritishda ijobiy xulosa berishni rad etish sabablari bartaraf qilinganligi.
 Xarid qilinayotgan tovarlar (ishlar, xizmatlar)ning o‘ziga xos xususiyatlaridan kelib chiqqan holda, tender hujjatlari va texnik topshiriqlarni ekspertizadan o‘tkazish davomida tender hujjatlari va texnik topshiriqni har tomonlama va to‘liq ko‘rib chiqishni ta’minlash uchun zarur bo‘lgan boshqa masalalar ham ko‘rib chiqilishi mumkin.
 5. Tender hujjatlarini ekspertizadan o‘tkazish uchun davlat buyurtmachisi Markazga quyidagi hujjatlarni taqdim etadi va ayni paytda ularni elektron shaklda veb-saytda joylashtiradi:
 ushbu Nizomga 3-ilovaga muvofiq shakl bo‘yicha ariza;
 barcha ilovalari va ularning nusxalari (davlat buyurtmachisining muhri va vakolatli shaxsi imzosi bilan tasdiqlangan nusxalar qog‘oz shaklda) birga tender hujjatlari;
 portalda va ommaviy axborot vositalarida e’lon qilish uchun tender o‘tkazish haqidagi e’lonning to‘liq matni;
 davlat buyurtmachisining imzosi va muhri bilan tasdiqlangan, tender hujjatlari ishlab chiqilayotgan davrda amalda bo‘lgan tasdiqlovchi hujjatlar (talabnomalar, tijorat takliflari, birjalar yoki assotsiatsiyalarning kotirovkalari, prays-varaqlar va boshqalar raqobatchilar ro‘yxati ko‘rinishida, bunda taqdim etilgan barcha takliflarda muqobil takliflar bildirgan xo‘jalik yurituvchi subyektlarning yuridik manzillari va aloqa rekvizitlari bo‘lishi lozim).
 6. Texnik topshiriqni ekspertizadan o‘tkazish uchun davlat buyurtmachisi Markazga quyidagi hujjatlarni taqdim etadi:
 ushbu Nizomga 4-ilovaga muvofiq shakl bo‘yicha ariza;
 barcha ilovalari va ularning nusxalari (davlat buyurtmachisining muhri va vakolatli shaxsi imzosi bilan tasdiqlangan nusxalarni elektron shaklda veb-saytda joylagan holda qog‘oz shaklda) birga texnik topshiriq.
 7. Tender hujjatlari quyidagilarni o‘z ichiga olishi lozim:
 tender ishtirokchisi uchun yo‘riqnoma;
 tender hujjatlarining texnik qismi;
 tender hujjatlarining narx qismi;
 shartnoma loyihasi.
 8. Tender ishtirokchisi uchun yo‘riqnomada quyidagilar aks ettiriladi:
 xarid komissiyasining tender o‘tkazishga doir tushuntirishlar olish mumkin bo‘lgan ishchi organi vakili bilan aloqaga chiqish uchun manzil va aloqa ma’lumotlari;
 xarid komissiyasiga yuboriladigan tender taklifining nusxalari soni to‘g‘risida ko‘rsatma;
 tender taklifini rasmiylashtirish tartibi va uni imzolashga qo‘yiladigan talablar;
 ishtirokchi tomonidan tender taklifi xarid komissiyasiga taqdim qilinganidan so‘ng unga o‘zgartirishlar kiritish va ularni rasmiylashtirishtartibi;
 to‘lov narxlari va valyutasini taqdim qilish bo‘yicha ko‘rsatma;
 takliflarni xarid komissiyasiga topshirish tartib-taomili bo‘yicha talablar;
 taklifning ta’minot usuli, shu jumladan tender ishtirokchisining kelishilgan muddat davrida o‘z taklifini qaytarib olmasligiga kafolat beruvchi pul zakalatini kiritish va qaytarib olish tartibi hamda miqdori;
 tender ishtirokchisining asoslantirishlariga binoan tender takliflarini taqdim qilish muddatini 15 kundan ko‘p bo‘lmagan muddatga uzaytirish imkoniyatining ko‘rsatilishi;
 o‘tkazilayotgan tender doirasida har qanday hujjatlarning maxfiyligi;
 takliflar solingan konvertlarni ochish, ro‘yxatga olish tartib-taomillari va tender g‘olibini aniqlash muddatlari tavsifi.
 9. Tender hujjatlarining texnik qismi yoki texnik topshiriqda quyidagilar aks ettiriladi:
 a) tovarlarning davlat xaridida:
 tovarlarning tavsifi (funksional tavsiflar va iste’mol xususiyatlari);
 tovarni sotib olishdan ko‘zlangan maqsadlar;
 xarid amalga oshirilayotgan loyiha uchun asoslar;
 tovarlarni sug‘urtalash;
 tovarlarning zarur texnik tavsifi;
 tovarlarning hajmi, qadoqlash, yuklashga qo‘yiladigan talablar;
 agar davlat xaridi tavsifida boshqacha nazarda tutilmagan bo‘lsa, tovarning yangi, avval ishlatilmagan, foydalanilmagan bo‘lishi to‘g‘risidagi ko‘rsatma;
 komplektlashga qo‘yiladigan talablar;
 tovarga xizmat ko‘rsatish va uni ekspluatatsiya qilishga qo‘yiladigan talablar;
 tovarni ekspluatatsiya qilish xarajatlariga qo‘yiladigan talablar;
 tovarning texnik tartibga solish sohasidagi normativ hujjatlarga muvofiqligi bo‘yicha talablar;
 yetkazib berish miqdori, davriyligi, muddati va joyi bo‘yicha talablar;
 shef-montajni amalga oshirish (agar montaj yetkazib beruvchi tomonidan bajarilsa) bo‘yicha talablar;
 xodimlarni o‘qitish bo‘yicha talablar;
 tovar bilan birga beriladigan hujjatlar va sarf materiallarining zarur miqdori;
 kafolat va kafolatdan keyingi xizmat ko‘rsatish bo‘yicha talablar (muddati, joyi);
 tovarning yaroqlilik muddati qoldig‘i, saqlash muddati, sifat kafolatlariga qo‘yiladigan talablar;
 tovarning ishlab chiqarish/chiqarish muddatiga qo‘yiladigan talablar;
 b) ishlar va xizmatlarning davlat xaridida:
 asosiy texnik-iqtisodiy ko‘rsatkichlarni aks ettirgan holda, bajariladigan ishlar va ko‘rsatiladigan xizmatlarning nomlanishi va foydalanish maqsadlari;
 xarid amalga oshirilayotgan loyiha uchun asoslar;
 buyurtmachining haqiqiy ehtiyojlarini inobatga olgan va amaldagi normativ hujjatlardan kelib chiqib asoslantirgan holda ijrochidan talab qilinadigan ishlar, xizmatlar ro‘yxati va ularning hajmi (miqdori);
 aniq manzilni (manzillar) ko‘rsatgan holda ishlarni bajarish va xizmatlar ko‘rsatish joyi;
 ishlarni bajarish va xizmatlarni ko‘rsatish shartlari;
 davlat buyurtmachisi tomonidan ishlab chiqilgan va tasdiqlangan, ishtirokchiga bajariladigan ishlar va ko‘rsatiladigan xizmatlarning murakkabligidan kelib chiqqan holda qo‘yiladigan talablar;
 ishlar va xizmatlar ko‘rsatilishi lozim bo‘lgan davr (davrlar) yoki ishlar yakunlanishi va xizmatlar ko‘rsatilishi shart bo‘lgan aniq sanani yoxud ishlarni bajarish va xizmatlarni ko‘rsatishning davlat buyurtmachisi uchun maqbul eng qisqa muddati yoki shartnoma tuzilgandan (avans to‘langan, boshqa holat) keyingi ijrochi ishga kirishishi va xizmatlar ko‘rsatishni boshlashi lozim bo‘lgan muddatni ko‘rsatgan holda ishlarni bajarish va xizmatlarni ko‘rsatish muddatlari (davrlari);
 ishlarni bajarish va xizmatlarni ko‘rsatishga, ularning natijalariga qo‘yiladigan talablar. Agar ijrochidan shartnomani bajarish jarayonida uchinchi shaxslar oldida javobgarlikni sug‘urtalash talab etiladigan yoki ko‘rsatiladigan xizmatlar insonlar sog‘lig‘i va hayotiga xavf tug‘dirishi ehtimoli mavjud bo‘lgan taqdirda xizmatlar ko‘rsatishning xavfsizligini ta’minlash bo‘yicha qo‘shimcha talablar ko‘rsatilishi lozim;
 ishlar va xizmatlar natijalarini topshirish va qabul qilish tartibi. Ishlar va xizmatlarni bajarishning har bir bosqichi bo‘yicha va umumiy natijalarini topshirish va qabul qilishni ta’minlash bo‘yicha tadbirlar,har bir bosqich va umumiy davr bo‘yicha rasmiylashtirilishi va topshirilishi lozim bo‘lgan hisobot, texnik va boshqa hujjatlar (sinovlar, nazorat ostida ishga tushirish, ishlar va xizmatlarni topshirishda texnik nazorat dalolatnomalari, boshqa hujjatlarni imzolashtalablari)ning mazmuni ko‘rsatib o‘tiladi;
 davlat buyurtmachisiga ishlar va xizmatlarni yakunlash va natijalarini topshirish bo‘yicha texnik va boshqa hujjatlarni taqdim qilish bo‘yicha talablar;
 davlat buyurtmachisining xodimlarini bajarilgan ishlar va ko‘rsatilgan xizmatlar yuzasidan ijrochi tomonidan texnik o‘qitish bo‘yicha talablar;
 ishlar va xizmatlarning sifati kafolatlari hajmi (ijrochining kafolat muddati davridagi davlat buyurtmachisi uchun talab etiladigan eng maqbul yoki aniq belgilangan majburiyatlari) bo‘yicha talablar;
 ishlar va xizmatlar natijalarida sifat kafolatlarini ko‘rsatish to‘g‘risidagi talablar;
 ijrochi tomonidan ishlarni bajarish va xizmatlarni ko‘rsatish bo‘yicha majburiyatlarni bajarish asnosida yuzaga kelgan intellektual mulk obyektlariga nisbatan mutlaq huquqlarni davlat buyurtmachisiga topshirish shartlarini ko‘rsatga holda mualliflik huquqlari;
 davlat buyurtmachisining ixtiyoriga ko‘ra ishlar, xizmatlar va ularni ko‘rsatish shartlariga qo‘yiladigan boshqa talablar.
 Sanab o‘tilgan talablar tovarlar (ishlar, xizmatlar)ning o‘ziga xos xususiyatlariga qarab tender hujjatlari va/yoki texnik topshiriqning texnik qismiga kiritiladi.
 10. Bunda tender hujjatlari yoki texnik topshiriqda quyidagi shartlarga rioya etilishi lozim:
 tovarlar (ishlar, xizmatlar)ga qo‘yiladigan talablarni bir ma’noli ifodalash va tavsiflash imkoni bo‘lmagan tovarlar (ishlar, xizmatlar)ni xarid qilish holatlaridan tashqari, mazkur talablar aniq o‘lchanadigan bo‘lishi, sonlarda ifodalanishi va/yoki boshqa muqobili yo‘q ko‘rsatkichlar shaklida bo‘lishi (ha/yo‘q, mavjud/mavjud emas, dan/gacha);
 tovarlar (ishlar, xizmatlar)ga qo‘yiladigan talablar davlat xaridi ishtirokchilari sonining asossiz cheklanishiga olib kelmasligi lozim;
 normativ-texnik jihatdan tartibga solinmaydigan va/yoki nostandart ko‘rsatkichlarni qo‘llash keng tarqalgan tovarlar (ishlar, xizmatlar)ni xarid qilish holatlaridan tashqari, tovarlar (ishlar, xizmatlar)ga talablarni belgilashda barchaga ma’lum bo‘lgan (standart), amaldagi normativ-texnik hujjatlarda nazarda tutilgan ko‘rsatkichlar, atamalar va qisqartmalar qo‘llanilishi lozim;
 muomalada bo‘lish xususiyatlari va/yoki xavfsizlik (shu jumladan iste’mol, sanoat, ekologik) talablari qonunchilikda nazarda tutilmagan tovarlar (ishlar, xizmatlar) xarid qilinayotganda ularga talablar mavjud xalqaro normalarga muvofiq belgilanishi lozim;
 davlat tomonidan xarid qilinayotgan tovarlar (ishlar, xizmatlar) xususiyatlarini tavsiflashning boshqa yetarli darajada aniq yo‘li mavjud bo‘lmagan hollardan tashqari (bunda tovarlar (ishlar, xizmatlar)ni boshqa ishlab chiqaruvchining ekvivalent tovarlari (ishlari, xizmatlari) bilan almashtirish imkoniyati izohda ko‘rsatilishi shart), davlat xaridi obyektining tavsifiga muayyan tovar belgisi yoki nomi, patenti, konstruksiyasi yoki modeli, aniq ishlab chiqaruvchi yoki tayyorlash manbai kiritilmasligi lozim.
 11. Tovarlar (ishlar, xizmatlar)ga qo‘yiladigan talablarda tovar belgilari, xizmat ko‘rsatish belgilari, patentlar, foydalaniladigan modellar, sanoat namunalari, tovarning kelib chiqish joyi yoki ishlab chiqaruvchisi nomi ko‘rsatilgan taqdirda, ularni ko‘rsatishni asoslab beruvchi, shu jumladan tender hujjatlarining texnik qismida yoki texnik topshiriqda tovarlar (ishlar, xizmatlar)ning ekvivalentini yetkazib berish imkoniyati mavjudligi to‘g‘risidagi qo‘shimcha ma’lumotlar taqdim etilishi lozim.
 Kapital qurilish bilan bog‘liq tovarlar (ishlar, xizmatlar)ning davlat xaridini amalga oshirishda tender hujjatlarining texnik qismi yoki texnik topshiriq amalga oshirilayotgan loyihalarning loyiha oldi yoki loyiha hujjatlari tasdiqlangan parametrlariga muvofiq bo‘lishi lozim.
 12. Tender hujjatlarining narx qismida quyidagilar aks ettiriladi:
 yetkazib berish shartlari;
 to‘lov shartlari va to‘lov grafigi;
 birja kotirovkalari, tayyorlovchi zavodlar, tovarlar (ishlar, xizmatlar)ning ishlab chiqaruvchilari yoki ularning rasmiy dilerlari (distribyutorlari) bergan tijorat takliflari, prays-varaqlardan kelib chiqqan holda belgilanadigan narx ko‘rsatkichlarining o‘rtacha darajasini o‘rganish yakunlari bo‘yicha dastlabki hisob-kitoblarga asoslangan tovarlar (ishlar, xizmatlar)ning eng yuqori narxi;
 bitimning tegishli hujjatlar (kredit shartnomasi, bank ma’lumotnomasi, qurilishlarning manzilli ro‘yxati, davlat boshqaruvi organining qarori va boshqalar) bilan tasdiqlangan moliyalashtirish manbalari.
 Tender hujjatlarining narx qismini ekspertizadan o‘tkazishda quyidagilardan foydalaniladi:
 resurslarning yagona milliy ma’lumotnomasi;
 tovarlar (ishlar, xizmatlar) bozorini o‘rganish natijalari;
 birja kotirovkalari, tayyorlovchi zavodlar, tovarlar (ishlar, xizmatlar)ning ishlab chiqaruvchilari yoki ularning rasmiy dilerlari (distribyutorlari) bergan tijorat takliflari, prays-varaqlar, shuningdek, xuddi shu kabi import kontraktlar to‘g‘risidagi ma’lumotlardan kelib chiqqan holda belgilanadigan narx ko‘rsatkichlarining o‘rtacha darajasi;
 ommaviy axborot vositalari va Internet butunjahon axborot tarmog‘idagi axborotlar;
 bevosita tayyorlovchi zavodlar, yetkazib beruvchilar, ishlab chiqaruvchilar yoki ularning rasmiy dilerlari (distribyutorlari)dan olingan ma’lumotlar.
 13. Shartnoma loyihasi O‘zbekiston Respublikasining qonunchiligi va xalqaro tijorat huquqining qabul qilingan normalari talablariga mos kelishi lozim.
 131. Ekspertiza uchun taqdim etilgan tender hujjatlari va texnik topshiriqning to‘liqligi hamda ishonchliligi uchun davlat buyurtmachisi mas’uldir.
 14. Tender hujjatlarini ekspertizadan o‘tkazganlik uchun Markaz tomonidan pul olinadi va u Markazning hisob raqamiga o‘tkazib beriladi.
 Davlat buyurtmachisi tender hujjatlarini ekspertizadan o‘tkazishni rad etgan taqdirda, to‘langan pul qaytarib berilmaydi.
 16. Tender hujjatlarini takroran ekspertizadan o‘tkazganlik uchun pul olinmaydi.
 17. Markaz:
 mazkur Nizomning 5-bandida ko‘rsatilgan hujjatlar taqdim etilgan va ko‘rsatiladigan xizmatlar uchun to‘lov amalga oshirilgani tasdiqlangan kundan boshlab 30 kun ichida tender hujjatlarini ekspertizadan o‘tkazadi va xulosani davlat buyurtmachisiga yuboradi;
 mazkur Nizomning 6-bandida ko‘rsatilgan hujjatlar taqdim etilgan kundan boshlab 20 kun ichida texnik topshiriqni ekspertizadan o‘tkazadi va xulosani davlat buyurtmachisiga yuboradi.
 19. Tender o‘tkazish to‘g‘risidagi e’lon Markazning ijobiy xulosasi olingandan keyin portalda joylashtiriladi.
 20. Tender hujjatlari yoki texnik topshiriq ekspertizadan o‘tkazgach, ushbu ekspertiza to‘g‘risidagi ma’lumotlar veb-saytda joylashtiriladi, tender hujjatlari yoki texnik topshiriqning asli esa davlat buyurtmachisiga qaytariladi.
 21. Quyidagilar tender hujjatlari yoki texnik topshiriqni ekspertizadan o‘tkazish bo‘yicha ijobiy xulosa berishni rad etish uchun asos bo‘ladi:
 davlat buyurtmachisi tomonidan ekspertiza o‘tkazish uchun zarur hujjatlarni to‘liq taqdim etilmaganligi;
 davlat buyurtmachisi tomonidan taqdim etilgan hujjatlarda buzilgan yoki ishonchsiz ma’lumotlar mavjud bo‘lishi;
 taqdim etilgan hujjatlarning ushbu Nizom va boshqa qonun hujjatlariga muvofiq emasligi;
 tovarlar (ishlar, xizmatlar)ni sotib olish tenderining eng yuqori narxi xuddi shunday xususiyatlar va sifatga ega bo‘lgan tovarlar (ishlar, xizmatlar)ning ariza berilayotgan paytdagi o‘rtacha narxlar va shakllangan bozor konyunkturasiga nisbatan oshirib yuborilganligi.
 22. Ijobiy xulosa berishni rad etish to‘g‘risidagi xabarnoma rad etish sabablari ko‘rsatilgan holda davlat buyurtmachisiga yozma shaklda, shu jumladan elektron shaklda veb-sayt orqali yuboriladi.
 23. Davlat buyurtmachisi qayta ishlangan tender hujjatlari yoki texnik topshiriqni takroran kiritish huquqiga ega.
 24. Ijobiy xulosa berishni rad etish uchun asos bo‘lgan sabablar davlat buyurtmachisi tomonidan bartaraf etilgan taqdirda, Markaz tomonidan hujjatlarni qayta ko‘rib chiqish, ijobiy xulosa berish yoki uni rad etish qayta ishlangan tender hujjatlari yoki texnik topshiriq va rad etish sabablari bartaraf etilganini tasdiqlovchi tegishli hujjatlar olingan kundan boshlab ko‘pi bilan 10 kun ichida amalga oshiriladi.
 25. Davlat buyurtmachisi xulosa berishni rad etish, shuningdek, Markazning mansabdor shaxslari hatti-harakati (harakatsizligi) ustidan belgilangan tartibda shikoyat qilish huquqiga ega. 
 26. Tender hujjatlari yoki t